CELEX: 32015D1612
Language: hu
Date: 2015-09-23 00:00:00
Title: A Bizottság (EU) 2015/1612 végrehajtási határozata (2015. szeptember 23.) az egyes harmadik országok nemzeti számviteli standardjainak és egyes nemzetközi pénzügyi beszámolási standardoknak harmadik országbeli értékpapír-kibocsátók által a konszolidált pénzügyi kimutatások elkészítésére való alkalmazásáról szóló 2008/961/EK határozat módosításáról (az értesítés a C(2015) 6369. számú dokumentummal történt) (EGT-vonatkozású szöveg)

25.9.2015   
            
            
               HU
            
            
               Az Európai Unió Hivatalos Lapja
            
            
               L 249/26
            
         A BIZOTTSÁG (EU) 2015/1612 VÉGREHAJTÁSI HATÁROZATA
   (2015. szeptember 23.)
   az egyes harmadik országok nemzeti számviteli standardjainak és egyes nemzetközi pénzügyi beszámolási standardoknak harmadik országbeli értékpapír-kibocsátók által a konszolidált pénzügyi kimutatások elkészítésére való alkalmazásáról szóló 2008/961/EK határozat módosításáról
   
      
         (az értesítés a C(2015) 6369. számú dokumentummal történt)
      
   
   (EGT-vonatkozású szöveg)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a szabályozott piacra bevezetett értékpapírok kibocsátóival kapcsolatos információkra vonatkozó átláthatósági követelmények harmonizációjáról és a 2001/34/EK irányelv módosításáról szóló, 2004. december 15-i 2004/109/EK európai parlamenti és tanácsi irányelvre (1) és különösen annak 23. cikke (4) bekezdésének harmadik albekezdésére,
   mivel:
   
               (1)
            
            
               A 2004/109/EK irányelv 23. cikke értelmében a harmadik országbeli kibocsátók mentesülhetnek a konszolidált beszámolóknak az Unióban elfogadott nemzetközi pénzügyi beszámolási standardok (International Financial Reporting Standards, IFRS) szerinti elkészítésének követelménye alól, amennyiben az adott harmadik ország általánosan elfogadott számviteli elvei (Generally Accepted Accounting Principles, GAAP) egyenértékű követelményeket határoznak meg. Annak érdekében, hogy a szóban forgó harmadik ország általánosan elfogadott számviteli elveinek az elfogadott IFRS-sel való egyenértékűségét értékelni lehessen, az 1569/2007/EK bizottsági rendelet (2) megfogalmazza az egyenértékűség definícióját és eljárást hoz létre annak megállapítására, hogy egy harmadik ország általánosan elfogadott számviteli elvei egyenértékűek-e.
            
         
               (2)
            
            
               Fontos értékelni azon országok erőfeszítéseit, amelyek lépéseket tettek számviteli standardjaiknak az IFRS-hez való közelítése érdekében vagy vállalták az IFRS bevezetését. Ennélfogva az ideiglenes egyenértékűségre vonatkozó határidő 2016. március 31-ig történő meghosszabbítása érdekében módosítani kell az 1569/2007/EK rendeletet.
            
         
               (3)
            
            
               A 2008/961/EK bizottsági határozat (3) értelmében a 2015. január 1-jén, illetve azt követően kezdődő pénzügyi éveket megelőzően a harmadik országbeli kibocsátók az indiai általánosan elfogadott számviteli elvekkel összhangban készíthetik el éves és féléves konszolidált pénzügyi kimutatásaikat.
            
         
               (4)
            
            
               Az indiai kormány és az Indiai Könyvvizsgálói Kamara nyilvános kötelezettségvállalást tett az IFRS 2011. december 31-ig történő bevezetésére abból a célból, hogy az indiai GAAP a program végére teljes egészében megfeleljen az IFRS-nek. A folyamat késedelmet szenvedett. 2014 októberében az Európai Értékpapír-piaci Hatóság (ESMA) jelentést nyújtott be a Bizottságnak az indiai GAAP egyenértékűségéről. E jelentésben az ESMA megállapította, hogy az indiai GAAP számos ponton eltér az IFRS-től, ezen eltérések pedig a gyakorlatban jelentősek lehetnek.
            
         
               (5)
            
            
               2014 márciusában az Indiai Könyvvizsgálói Kamara az indiai GAAP IFRS-hez való közelítésének új ütemtervét tette közzé. 2015. január 2-án India vállalati ügyekkel foglalkozó minisztériuma az IFRS-hez közelítendő indiai GAAP végrehajtására vonatkozó ütemterv felülvizsgált változatát jelentette be. Ezen ütemterv értelmében valamennyi tőzsdén jegyzett társaság köteles az IFRS-hez közelített indiai GAAP-ot alkalmazni a 2016. április 1-jén, illetve azt követően kezdődő beszámolási időszakokra. Az IFRS-nek megfelelő beszámolókészítési rendszer megvalósításának ütemtervét és az IFRS végrehajtását illetően azonban továbbra is vannak bizonytalanságok.
            
         
               (6)
            
            
               Ennek megfelelően indokolt legfeljebb 2016. március 31-ig meghosszabbítani az átmeneti időszakot, hogy az Unióban jelen lévő harmadik országbeli kibocsátóknak lehetőségük legyen India általánosan elfogadott számviteli elveivel összhangban elkészíteni éves és féléves pénzügyi kimutatásaikat. Ez a hosszabbítás várhatóan elegendő időt biztosít az indiai hatóságoknak ahhoz, hogy befejezzék az indiai GAAP IFRS-hez közelítését.
            
         
               (7)
            
            
               Mivel az átmeneti időszak, amelyre vonatkozóan a 2008/961/EK határozat az indiai általánosan elfogadott számviteli elveket egyenértékűnek minősítette, 2014. december 31-én véget ért, a jogbiztonság érdekében e határozat 2015. január 1-jétől alkalmazandó.
            
         
               (8)
            
            
               A 2008/961/EK határozatot ezért ennek megfelelően módosítani kell.
            
         
               (9)
            
            
               Az e határozatban előírt intézkedések összhangban vannak az európai értékpapír-bizottság véleményével,
            
         ELFOGADTA EZT A HATÁROZATOT:
   1. cikk
   A 2008/961/EK határozat 1. cikkének harmadik bekezdésében a 2015. január 1-jei dátum helyébe a 2016. április 1-jei dátum lép.
   2. cikk
   Ennek a határozatnak a tagállamok a címzettjei.
   E határozat 2015. január 1-jétől alkalmazandó.
   
      Kelt Brüsszelben, 2015. szeptember 23-án.
      
         
            a Bizottság részéről
         
         Jonathan HILL
         
            a Bizottság tagja
         
      
   
   
      (1)  HL L 390., 2004.12.31., 38. o.
   
   
      (2)  A Bizottság 2007. december 21-i 1569/2007/EK rendelete a harmadik országbeli értékpapír-kibocsátók által alkalmazott számviteli standardok egyenértékűségének megállapítására szolgáló eljárásnak a 2003/71/EK és a 2004/109/EK európai parlamenti és tanácsi irányelv szerinti létrehozásáról (HL L 340., 2007.12.22., 66. o.).
   
      (3)  A Bizottság 2008. december 12-i 2008/961/EK határozata egyes harmadik országok nemzeti számviteli standardjainak és egyes nemzetközi pénzügyi beszámolási standardoknak harmadik országbeli értékpapír-kibocsátók által a konszolidált pénzügyi kimutatások elkészítésére való alkalmazásáról (HL L 340., 2008.12.19., 112. o.).